
MBI ANKIMIN ADMINISTRATIV TË “CEZ SHPËRNDARJE” SHA NË LIDHJE ME VENDIMIN NR. 147, DATË 7.12.2011 “PËR PËRCAKTIMIN E TARIFËS sË SHPËRNDARJES SË ENERGJISË ELEKTRIKE PËR PERIUDHËN E TRETË RREGULLATORE” DHE VENDIMIN NR. 148, DATË 7.12.2011 “PËR PËRCAKTIMIN E ÇMIMEVE TË SHITJES ME PAKICË TË ENERGJISË ELEKTRIKE PËR KONSUMATORËT TARIFORË PËR PERIUDHËN E TRETË RREGULLATORE” TË BORDIT TË KOmisioneRËVE TË ERE-S

Në mbështetje të nenit 9 pikat 1 dhe 4 të ligjit nr. 9072, datë 22.5.2003 “Për sektorin e energjisë elektrike”, të ndryshuar, neneve 16 dhe 16/1 të “Rregullave të praktikës dhe procedurave të ERE-s”, të ndryshuara, nenit 25 të Kodit të Procedurave Administrative dhe nenit 328 të Kodit të Procedurës Civile, Bordi i Komisionerëve të Entit Rregullator të Energjisë (ERE), në mbledhjen e tij të datës 25.1.2012, pasi analizoi ankimin e paraqitur nga “CEZ shpërndarje” sh.a., me shkresën nr. 7125/1, datë 26.12.2011, si dhe relacionin e përgatitur nga grupi i punës dhe opinionin e Panelit Rishikues, të krijuar sipas procedurave të parashikuara në marrëveshjen e mbështetjes qeveritare të miratuar me ligjin nr. 10 126, datë 11.5.2009 “Për miratimin e marrëveshjes së garancisë ndërmjet Republikës së Shqipërisë dhe Bankës Ndërkombëtare për Rindërtim dhe Zhvillim (IBRD), për Garantimin e Projektit të Privatizimit të OSSH sh.a.”,
konstatoi se:
- Në ankimin e “CEZ shpërndarje” sh.a., janë paraqitur në cilësinë e provave të reja rillogaritjet e Bazës së Rregulluar të Aseteve, të dhënat aktuale të raportimit të 11 mujorit 2011, si dhe gabimet matematikore përkatëse;
-Të dhënat shtesë të “CEZ shpërndarje” sh.a., Rekomandimet e Panelit rishikues dhe argumentimet e grupit të punës të ERE-s që shqyrtoi këtë ankim dhe rillogaritjet dhe axhustimet përkatëse nuk sjellin asnjë ndryshim në të ardhurat e kërkuara të kompanisë “CEZ shpërndarje” për periudhën e tretë rregullatore
Për gjithë sa më sipër cituar, Bordi i Komisionerëve të ERE-s 

Vendosi:

1. Të pranojë shqyrtimin e kërkesës së “CEZ shpërndarje” sh.a., për rishikim të vendimeve të ERE-s nr. 147, datë 7.12.2011 “Për përcaktimin e tarifës të shpërndarjes së energjisë elektrike për periudhën e tretë rregullatore” dhe vendimin nr. 148, datë 7.12.2011 “Për përcaktimin e çmimeve të shitjes me pakicë të energjisë elektrike për konsumatorët tariforë për periudhën e tretë rregullatore” sipas shkresës së “CEZ shpërndarje” sh.a., me nr. 7125/1, datë 26.12.2011.
2. Lënien në fuqi të vendimeve nr. 147, datë 7.12.2011 “Për përcaktimin e tarifës të shpërndarjes së energjisë elektrike për periudhën e tretë rregullatore” dhe vendimin nr. 148, datë 7.12.2011 “Për përcaktimin e çmimeve të shitjes me pakicë të energjisë elektrike për konsumatorët tariforë për periudhën e tretë rregullatore” të Bordit të Komisionerëve të ERE-s.
3. Drejtoria Juridike dhe Mbrojtjes së Konsumatorit të njoftojë “CEZ shpërndarje” sh.a., për këtë vendim.
Ky vendim hyn në fuqi menjëherë.
Ky vendim botohet në Fletoren Zyrtare.

